Den amerikanske præsident, Donald Trump, vil nominere Carla Sands som ny amerikansk ambassadør i Danmark.

Det skriver nyhedsbureauet Bloomberg, der henviser til en udtalelse fra Det Hvide Hus. Det samme gør den amerikanske journalist for CNBC Christina Wilkie på Twitter.

Carla Sands er 55 år og har siden 2015 været formand for investeringsfirmaet Vintage Capital Group, LLC. Hun grundlagde firmaet sammen med sin mand, Fred Sands, der døde i 2015.

Derudover er hun med i Trumps økonomiske rådgivningsråd. Sands er desuden uddannet som kiropraktor og har tidligere været skuespiller og optrådt på tv og film.

Se også: Lobbyister kæmper for Glamours liv

Sands har blandt andet spillet med i evigheds-dramaet 'The Bold And The Beautiful', der på dansk hedder 'Glamour'. Carla Sands har spillet med i ni episoder af serien, hvor hun havde rollen som Alex Simpson. Det fremgår af IMDB.

Sådan ser de største skuespillere fra serien ud. Foto: John Paschal/jpistudios.com

Sådan blev Nordkorea verdens niende atommagt

Første afsnit af 'Glamour' blev sendt tilbage i 1987, og historien, hvor familien Forrester er omdrejningspunkt, er ikke slut endnu. Der er optaget over 7000 afsnit af serien.

'Glamour', der er blevet sendt i Danmark i årevis, har også haft lidt royalt røgelse over sig, da Dronning Anne-Maries datter, Theodora, spillede sekretær i soapserien.

Se også: Dansk/græsk prinsesse får rolle i Glamour

Afløser Rufus

Den tidligere ambassadør i Danmark var Rufus Gifford, som var ambassadør i tre og et halvt år.

Han stoppede samme dag, som Trump rykkede ind i Det Hvide Hus. Som en politisk udpeget ambassadør skulle han ikke fortsætte med at repræsentere USA under Trump.

Gifford er blandt andet blevet kendt fra tv-programmet 'Jeg er ambassadøren fra Amerika'. I 2015 blev han gift med Stephen DeVincent på Københavns Rådhus.

Da Gifford stoppede, blev Laura Lochman fungerende ambassadør på ambassaden i Danmark.

Tilbage i marts, da statsminister Lars Løkke Rasmussen (V) besøgte Trump i Det Hvide Hus, bebudede Trump, at der snart var en afgørelse på vej omkring, hvem der skulle erstatte Gifford. Knap et halvt år senere lyder buddet nu på Carla Sands.

Her viser Kim Jong-Un sine mystiske elite-soldater frem